Liberalul este pus sub acuzare în dosarul retrocedărilor ilegale, dosar în care a fost arestat Viorel Hrebenciuc și deputatul PSD Ioan Adam. Chiuariu este suspectat că ar fi solicitat suma de 2,5 milioane de euro pentru a interveni pe lângă prefectul de Bacău pentru a rezolva favorabil o serie de retrocedări.

„În contextul demersurilor infracționale depuse pentru retrocedarea unor mari suprafețe de teren forestier către inculpatul Sturdza Paltin Gheorghe, în luna noiembrie 2012 inculpații Varga Ioan Gheorghe și Călugăr Daniel Constantin s-au înțeles cu inculpatul Chiuariu Tudor să primească suma de 2.500.000 de euro pentru a interveni pe lângă funcționarii publici ai Comisiei Județene de aplicare a legilor fondului funciar din cadrul Instituției Prefectului Județului Bacău, RNP Romsilva – Direcției Silvice Bacău și OCPI Bacău, cu scopul de a-i determina pe aceștia fie să urgenteze, fie să să-și îndeplinească în mod defectuos (ex. să nu exercite acțiuni în justiție) atribuțiile de serviciu privind punerea în executare a unei decizii a Tribunalului Covasna. Această decizie avea ca obiect reconstituirea dreptului de proprietate asupra unei suprafețe de 43.227 ha teren forestier ce a aparținut fostului Domeniu Ghica-Comănești. Ulterior, cumpărarea de influență a fost disimulată prin încheierea unui contract de asistență juridică încheiat cu inculpatul Chiuariu Tudor, potrivit căruia suma de 2.000.000 de euro urma a fi plătită cu titlu de onorariu fix și suma de 500.000 de euro cu titlu de onorariu de succes la data predării titlurilor de proprietate”. se arată într-un comunicat DNA.

Fostul ministru, Tudor Chiuariu nu a dorit să răspundă solicitărilor Gândul de a-și prezenta punctul de vedere

Dosarul DNA în care Viorel Hrebenciuc și Ilie Sârbu au fost puși sub acuzare este centrat în jurul retrocedării moșiilor deținute în Bacău de Dimitrie Ghica. Viorel Hrebenciuc este acuzat că s-a implicat activ folosindu-și influența politică pentru ca un presupus moștenitor al familiei Ghica să intre în posesia a 43.000 de hectare de teren. Întreaga afacere este evaluată într-o investigație jurnalistică la 140 milioane euro. Deputatul Ioan Adam și soția sa, judecător la Brașov, sunt investigați în același dosar. De asemenea, procurorii suspectează de acte de corupție o serie de judecători. La DNA au fost chemați în același dosar prințul Paul și prințesa Lia care sunt rude prin alianță cu președintele Traian Băsescu. Viorel Hrebenciuc și deputatul PSD Ioan Adam au fost arestați în acest dosar. Și fiul lui Hrebenciuc a fost arestat dar ulterior eliberat.

Chiuariu condamnat în dosarul Poșta

Pe 24 ianuarie 2014, Tudor Chiuariu a fost condamnat definitiv la 3 ani și șase luni de închisoare cu suspendare în dosarul Poșta Română. Chiuariu a fost condamnat pentru fapte de corupție comise în perioada în care a fost ministru al Justiției. În acest dosar, foștii miniștri Tudor Chiuariu (PNL) și Nagy Zsolt (UDMR) au fost acuzați că au prejudiciat statul cu 8 milioane de euro și de abuz în serviciu cu consecințe grave. Mihai Toader, fostul directorul general al Companiei Naționale Poșta Română (CNPR), a primit patru ani de închisoare cu suspendare, iar Andrei Marinescu, directorul executiv al Direcției de Dezvoltare Strategică al CNPR, trei ani și jumătate tot cu suspendare.